《泉石帘泉》
明代·张诩

白云绝顶有飞瀑，大珠小珠落万斛。初疑银河泻九天，又如环佩归仙躅。

毛发森然不敢留，稍下百步金石幽。如将白练为帘箔，高挂清虚之殿头。

定是天孙为纺绩，唤取鲛梭方织得。风来不卷月不钩，世不收拾垂百尺。

我来手弄潺湲处，青天白日惊风雨。何当饱嚼九节蒲，捲帘飞挟蓬莱去。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。